A4-0066/97

Päätöslauselma komission tiedonannosta «TTK-yhteistyön edistäminen kehittyvien talouksien kanssa» (KOM(96)0344 - C4-0494/96)

Euroopan parlamentti, joka

- ottaa huomioon komission tiedonannon (KOM(96)0344 - C4-0494/96),

- ottaa huomioon 6. kesäkuuta 1996 antamansa päätöslauselman komission tiedonannosta kansainvälisen yhteistyön tulevaisuudennäkymistä tutkimuksen ja teknisen kehityksen alalla ((EYVL C 181, 24.6.1996, s. 42)),

- ottaa huomioon 6. kesäkuuta 1996 antamansa päätöslauselman innovaatiota käsittelevästä vihreästä kirjasta ((EYVL C 181, 24.6.1996, s. 35)),

- ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön ja budjettivaliokunnan, taloudellisten ulkosuhteiden valiokunnan sekä kehitys- ja yhteistyövaliokunnan lausunnot (A4-0066/97),

A. katsoo, että komission uusi tiedonanto «TTK-yhteistyön edistäminen kehittyvien talouksien kanssa» on ensimmäinen sellaisten asiakirjojen sarjassa, jotka on tarkoitettu käsittelemään erillisinä kokonaisuuksina kolmansien maiden eri maatieteellisiä ja taloudellisia ryhmittymiä,

B. katsoo, että nykyisin ei tunnu tarkoituksenmukaiselta määritellä kehittyvän talouden käsite käyttäen ainoastaan perinteisiä makrotaloudellisia välineitä,

C. katsoo, että teollistuneiden alojen ja kehittyvien alueiden välinen yhteys ei ole katkennut, vaan niiden välillä vallitsee tästedes, tietyillä maantieteellisillä alueilla, siirtymävaiheessa olevien talouksien jatkumo,

D. ottaa huomioon, että kehittyvät taloudet ovat maita, joissa on laajoja alikehittyneitä alueita ja teknologisesti erittäin kehittyneitä tai jopa pitkälle teollistuneita alueita rinnakkain,

E. ottaa huomioon, että näissä maissa, joissa väestönkasvu on voimakasta, tuotantotapojen on oltava tehokkaita ja kaupallisten toimintatapojen erittäin kilpailukykyisiä, mutta niissä jätetään usein huomiotta näiden menettelyjen vahingolliset vaikutukset, ja niissä esiintyy yhä pakkotyötä muistuttavia työolosuhteita ja ihmisoikeuksien loukkauksia,

F. ottaa huomioon, että ne ovat lisäksi merkittävien ulkomaisten sijoitusten kohteena ja että niistä on tullut yhteistyökykyisiä eurooppalaisten toimielinten kanssa tutkijoiden ja teknologiaan liittyvän taitotiedon vaihdon mahdollistamiseksi,

G. katsoo, että tällaisten maiden kanssa tehtävät yhteistyösopimukset on tutkittava tapauskohtaisesti siten, että määritetään tarkasti niiden tieteellisen ja teknologisen osaamisen alat;

1. Pyytää komissiota suunnittelemaan järjestelyitä yhteistyön tekemiseksi niillä aloilla, joilla tapahtuu erityisesti kehittyvän talouden maille tyypillisiä tieteellisiä ja teknisiä läpimurtoja, siten, että samalla säilytetään kehitysmaille tarkoitetulle avulle ominaiset järjestelyt;

2. Pyytää, että tämän yhteistyön perustana on Euroopan unionin tutkijatyöryhmien ja asianomaisten kolmansien maiden tutkijatyöryhmien välinen kumppanuussuhde, jotta voidaan toteuttaa lisäarvoltaan korkeita yhteisiä hankkeita;

3. Pyytää, että tällaisia kumppanuutta koskevia määräyksiä kehitetään yhtäläisten oikeuksien ja velvollisuuksien mukaisesti ja että erityisesti otetaan huomioon keskinäisen ja vastavuoroisen edun käsite;

4. Pyytää komissiota tällaisissa yhteyksissä luopumaan kaikesta osittaisesta rahoitustuesta, vaikka vain kannustusmielessä annetusta, kumppaniensa kehittyvien talouksien yksittäisille kahdenvälisille tutkimussuunnitelmille rahoituksen keskittämiseksi EU:n ja näiden maiden välisille tutkimusalan yhteistyösopimuksille; hankkeiden alkuvaiheessa kustannukset on jaettava yhteiskumppanien kesken ja tieteellinen tieto ja teknologinen taitotieto on saatettava yhteiseen käyttöön;

5. Pyytää, että vastavuoroisuuden periaatetta noudattaen tämä ohjelma mahdollistaisi paitsi kehittyvän talouden maiden tutkijoiden ja insinöörien tulon Euroopan unioniin, myös unionin tutkijoiden ja insinöörien pääsyn kehittyvän talouden maiden korkeakoulujen tutkimuslaboratorioihin tai teollisuuden laboratorioihin sekä muihin laitoksiin;

6. Pyytää komissiota neuvottelemaan, kussakin maassa vallitsevien olosuhteiden mukaisesti, kahdenväliset sopimukset, jotka voivat johtaa sellaisten erityissopimusten tekemiseen, joissa vahvistetaan oikeudelliset kehykset kehittyvän talouden maiden kanssa tehtävän yhteistyön ja TTK:n edistämiselle, ja joissa kunnioitetaan ammattiyhdistysten oikeuksia ja ihmisoikeuksia;

7. Pyytää, että keskinäisen ja vastavuoroisen edun periaatteen puolustaminen myös vastaa Euroopan unionin maiden työllisyyden ylläpitoa ja kehittyvien talouksien taloudellista kehitystä koskeviin huoliin;

8. Pyytää, että tämänkaltaisissa sopimuksissa, joiden perustana on yhteinen hyöty, pyritään suojaamaan erityisesti Euroopan unionin edut kehittyvän talouden maiden erittäin kilpailukykyisen tuotantokapasiteetin vuoksi;

9. Pyytää, että nämä kahdenväliset sopimukset laaditaan ottaen huomioon henkistä ja teollista omaisuutta koskevat määräykset, jotka pätevät yhteisö- ja kansainvälisessä oikeudessa sekä kansainvälisissä sopimuksissa; katsoo, että kunkin sopimuksen johdanto-osassa on ehdottomasti viitattava Euroopan unionissa ja muissa unionin kolmansien maiden kanssa tekemissä yhteistyösopimuksissa voimassaoleviin henkistä ja teollista omaisuutta koskeviin määräyksiin, ja sopijamaan on sitouduttava niiden soveltamiseen, jotta sopimus voidaan tehdä;

10. Pyytää, että komission yksiköt laativat nämä sopimukset suorassa yhteistyössä molemman sopimuspuolen tieteellisistä ja/tai teknologiaan liittyvistä hankkeista vastaavien kanssa ottaen huomioon Euroopan unionin TTK-puiteohjelman tarpeet ja mahdollisuudet ja että ne laaditaan sellaisten aiheiden pohjalta, joita myöhemmin kehitetään yhteisesti teollisissa sovelluksissaan;

11. Pyytää komissiota edistämään solidaaristen menettelysääntöjen käyttöönottoa, joilla pyritään toteuttamaan tulevat sukupolvet huomioon ottava kestävän kehityksen malli;

12. Pyytää komissiota tukemaan ohjelman perustamista tieteellisiä ja teknologisia julkaisuja ja tutkimuksia koskevien tietopankkien perustamiseksi ja käynnistämiseksi, joihin liittyy levitys- ja varoitusjärjestelmä;

13. Pyytää komissiota käynnistämään ensimmäisen tutkijoiden ja insinöörien vaihto-ohjelman kohdennettujen yhteistyösopimusten puitteissa;

14. Pyytää, että molempien osapuolten tutkijat ja insinöörit otetaan mukaan eurooppalaisten konsortioiden tutkimuksen ja kehityksen puiteohjelman erityisohjelmien yhteydessä täytäntöönpanemaan tutkimusohjelmaan; tämänkaltaisen yhteistyön käyttöönotto edellyttää erityissopimuksia TTK- laboratorioiden kanssa, jotka sijaitsevat kehittyvän talouden maiden osaamiskeskuksissa;

15. Näkee tässä täydentävän yhteistyöjärjestelyn, jonka tarkoituksena on lisätä tietoa, taitotietoa ja markkinoita osapuolten yhteiseksi hyödyksi niiden asiantuntemuksen optimaalisen käytön ansiosta;

16. Katsoo, että myös ne maat, joiden kanssa on tehty assosiaatiosopimukset neljättä tutkimuksen ja teknologisen kehittämisen kehysohjelmaa varten, tulisi ottaa mukaan myös rahoituksen tasolla mahdollisiin uusiin toimintasuunnitelmiin, jotka on suunniteltu erityisesti kehittyvien talouksien maille;

17. Tunnustaa, miten tärkeä osuus kehittyvillä talouksilla on jo nyt maailmankaupassa;

18. Hyväksyy ajatuksen, että EU:n on toteutettava näitä maita koskevia erityisiä toimenpiteitä, jotta varmistetaan niiden kanssa tehtävä tehokas yhteistyö kummankin osapuolen keskinäiseksi eduksi;

19. On sitä mieltä, että näiden kolmansien maiden talouden kaksijakoinen luonne siinä, että ne ovat joillakin aloilla kehittyneitä ja joillakin vanhakantaisia, on keskeinen tekijä, joka on otettava huomioon näiden maiden kanssa tehtävää yhteistyötä järjestettäessä;

20. Korostaa sitä, että EU ei saa antaa näiden maiden markkinoilla jo lujan jalansijan saaneiden Japanin ja Yhdysvaltojen syrjäyttää itseään näiltä markkinoilta;

21. Pitää siis välttämättömänä, että EU on määrätietoinen tällä alalla ja että se osallistuu nopeasti tämän alan toimintaan;

22. Hyväksyy näin ollen komission tiedonannossa määritellyt suuntaa-antavat linjaukset;

23. Kehottaa puhemiestään välittämään tämän päätöslauselman neuvostolle ja komissiolle.